**Xosé Ramón Gómez Besteiro**, nado en Lugo o 15 de novembro de 1967, é un avogado e político do Partido dos Socialistas de Galicia. Foi o presidente da Deputación de Lugo dende 2007 ata 2015. En 2024 foi proclamado candidato do PSdeG-PSOE á Presidencia da Xunta de Galicia para as Eleccións ao Parlamento de Galicia.

Traxectoria
-----------

Xosé Ramón Gómez Besteiro é o menor de tres irmáns. Licenciouse en Dereito pola Universidade de Santiago de Compostela e exerceu como avogado ata o comezo da súa carreira política. Ten dous fillos.

### Carreira política

Desenvolveu toda a súa carreira política no PSdeG-PSOE, partido ao que se afiliou tras rematar os estudos universitarios. Con 31 anos, cando estaba a exercer a súa profesión de avogado, entrou a formar parte do 1.º Goberno do PSdeG-PSOE na historia democrática da cidade luguesa, con Xosé López Orozco á fronte.

Entre 1999 e 2007 foi o voceiro do equipo de goberno no Concello de Lugo, concelleiro de Urbanismo e tamén deputado provincial. En 2000 asumiu a Secretaría Xeral da Agrupación Local do PSdeG en Lugo.

Tras as eleccións municipais de 2007, o 14 de xullo, Gómez Besteiro convertíase no primeiro militante do Partido Socialista en Galicia que presidía a Deputación de Lugo, sendo o número 102 da historia da institución provincial. Algúns dos aspectos máis significativos durante o seu primeiro mandato son o pagamento do canon hidroeléctico, a creación da UNED na capital, a posta en marcha da rede provincial dos parques de bombeiros ou a elaboración dun plan estratéxico provincial. Tamén puxo en marcha a rede provincial de residencias da terceira idade e centros de día e o primeiro centro público de recría de gando para o noroeste de España.

Nas eleccións municipais de España de 2011, Gómez Besteiro revalidou o apoio da cidadanía. Converteuse entón no único presidente do PSdeG-PSOE en presidir unha deputación en Galicia, e o único caso en toda España en que este partido gañou tanto o goberno provincial como o da capital. Presidiu, ademais, un dos oito gobernos provinciais liderados polo Partido Socialista en España.

En febreiro de 2012, Gómez Besteiro entrou a formar parte do Comité Federal do Partido Socialista. Ese mesmo ano, tras pechar a súa etapa á fronte da Secretaría Xeral da Agrupación Local do PSdeG-PSOE, foi nomeado Secretario Xeral do PSOE na provincia de Lugo, cargo que ocupou ata o 26 de outubro de 2013 cando foi relevado por Juan Carlos González Santín.

O 13 de marzo de 2013 anunciou a súa intención de optar á Secretaría Xeral do PSdeG. Presentouse ás eleccións primarias consultivas do 7 de setembro fronte ao alcalde da Illa de Arousa, Manel Vázquez, e obtivo o 77% dos votos, sendo ratificado o seu nomeamento no Congreso extraordinario do 29 de setembro de 2013. Co 95 % dos votos, foi proclamado novo secretario xeral do PSdeG-PSOE.

O 12 de marzo de 2016 anunciou a súa renuncia a ser o candidato do PSdeG-PSOE á Xunta de Galicia, logo de ser imputado pola xuíza Pilar de Lara como presunto autor de 6 delitos. Os delitos que se lle imputaban eran suborno, prevaricación, tráfico de influencias, fraude ás Administracións públicas, fraude de subvencións e delito continuado de malversación de fondos públicos. O 18 de marzo dimitiu da secretaría xeral do PSdeG-PSOE pola mesma causa. Finalmente, a causa que o levou a dimitir (coñecida como o "Garañón"), sería arquivada en febreiro de 2021.

Logo de arquivada a causa, comezou o seu regreso á vida política, e en marzo de 2023 foi designado polo goberno de Pedro Sánchez como máximo responsable da Delegación do Goberno en Galicia. Os xornais especulaban daquela con que o posto sería un primeiro paso para a súa candidatura á presidencia da Xunta de Galicia.

En xuño do 2023 deixou o cargo de Delegado do Goberno en Galicia para encabezar a lista do PSdeG-PSOE pola provincia de Lugo ao Congreso dos Deputados, nas Eleccións Xerais do 23 de xullo. O 17 de agosto do 2023, tomou posesión como deputado no Congreso. O 19 de setembro, Gómez Besteiro xunto con Marta Lois de Sumar e Néstor Rego do BNG convertéronse oficialmente nos primeiros parlamentarios en falar en galego no Congreso en Madrid.

O 9 de outubro de 2023 anunciou que concorrería ao proceso de primarias do PSdeG para a elección do candidato á Presidencia da Xunta de Galicia. Finalmente, o 18 de outubro, foi proclamado candidato tras ser o único aspirante que logrou reunir os avais necesarios.

### Cargos desempeñados

* Concelleiro do Concello de Lugo (1999–2015).
* Deputado provincial (1999–2015).
* Concelleiro de Urbanismo do Concello de Lugo (1999–2007).
* Secretario Local do PSOE en Lugo (2000–2012).
* Presidente da Deputación Provincial de Lugo (2007–2015).
* Secretario provincial do PSOE de Lugo (2012–2013).
* Secretario Xeral do PSdeG-PSOE (dende o 29 de setembro de 2013 ata o 18 de marzo de 2016).
* Delegado do Goberno en Galicia (dende marzo de 2023 ata xuño de 2023).
* Deputado no Congreso (2023-actualidade).

Recoñecementos
--------------

O campo de fútbol da Fonsagrada leva o seu nome.

Notas
-----

1. ↑  La Voz de Galicia: "Lugo, única Diputación que cambia de manos" ([*cando?*]) *La Voz de Galicia*.
2. ↑  Juan Carlos Fernández Pulpeiro: Presidentes de la Diputación de Lugo en toda su historia. En Lucensia: miscelánea de cultura e investigación, ISSN 1130-6831, Vol. 17, núm. 34, 2007 , páxs. 79-98.
3. ↑  "Diputación, Concello y Uned constituyen el consorcio que gestionará el centro asociado de Lugo" ([*cando?*]). *El Progreso*.
4. ↑  Web do Consorcio Provincial contra Incendios e Salvamento de Lugo
5. ↑  "Centro de Recría. Granxa Gayoso-Castro". Arquivado dende o orixinal o 18/6/2013. Consultado o 11/9/2013.  Arquivado 18/6/2013, en Wayback Machine.
6. ↑  "El PP recupera la Diputación de A Coruña y retiene las de Pontevedra y Ourense" ([*cando?*]. *La Opinión de A Coruña*.
7. ↑  Ricardo Varela: "Somos la única provincia donde se gobierna en la Diputación y en la capital" *El Mundo*, 2/3/2012
8. ↑  José Ramón Gómez Besteiro, nuevo secretario provincial del PSdeG de Lugo: "Recuperar la Xunta es el objetivo inmediato"
9. ↑  "Santín, proclamado nuevo secretario xeral del PSOE de Lugo" ([*cando?*]), Europa Press.
10. ↑  Besteiro anuncia su candidatura a secretario xeral, *Faro de Vigo*, 3/3/2013
11. ↑  "Gómez Besteiro, nuevo secretario general del PSdG". *La Voz de Galicia* (en castelán). 2013-09-07. Consultado o 2023-10-21.
12. ↑  Besteiro proclama que «o PSdeG volve» para pelear por la Xunta, *La Voz de Galicia*, 29/9/2013
13. ↑  "Besteiro descarta ser candidato a la Xunta y se presenta como víctima de una cacería política". *La Voz de Galicia*. 13 de marzo de 2016.  *(en castelán)*
14. ↑  "Pilar de Lara investiga a Gómez Besteiro por seis delitos en la operación Pulpo". La Voz de Galicia. 12/3/2016.  *(en castelán)*
15. ↑
16. ↑  Santamarta, Rubén; Gago, Xosé; Varela, Manuel (27/3/2023). "Besteiro será el nuevo delegado del Gobierno en Galicia tras la salida de José Miñones". *La Voz de Galicia* (en castelán). Consultado o 28/3/2023.
17. ↑  Foron os primeiros en falar galego de forma íntegra e sen ser interrompidos pola Presidencia do Congreso polo acordo de reforma do regulamento, votado dous días despois, o xoves 21. Noutras ocasións houbo no outras intervencións en galego, breves ou interrompidas.[1]
18. ↑  SL, POMBAPRESS. "Besteiro, Lois e Rego, os primeiros parlamentarios en usar o galego no Congreso dos Deputados". *GaliciaPress*. Consultado o 2023-10-21.
19. ↑  Besteiro será el candidato del PSdeG a la Presidencia de la Xunta sin necesidad de primarias
20. ↑  Alberto López (21 de xullo de 2016). "Gómez Besteiro inaugura su campo de fútbol en A Fonsagrada". *La Voz de Galicia* (en castelán).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Xosé Ramón Gómez Besteiro Modificar a ligazón no Wikidata*** |

### Ligazóns externas

* Deputación Provincial de Lugo en Internet Archive.

|  |  |  |
| --- | --- | --- |
| Predecesor:**Francisco Cacharro Pardo** | **Presidente da Deputación de Lugo**2007-2015 | Sucesor:**Elena Candia** |
| Predecesor:**Ricardo Varela Sánchez** | **Secretario xeral do PSdeG-PSOE da Provincia de Lugo**2012-2013 | Sucesor:**Juan Carlos González Santín** |
| Predecesor:**Pachi Vázquez** | **Secretario xeral do PSdeG-PSOE**2013-2016 | Sucesor:**Gonzalo Caballero** |
| Predecesor:**José Miñones** | **Delegado do Goberno en Galicia**2023 | Sucesor:**Pedro Blanco Lobeiras** |